CELEX: 32018D0696
Language: lt
Date: 2018-05-04 00:00:00
Title: 2018 m. gegužės 4 d. Komisijos įgyvendinimo sprendimas (ES) 2018/696 dėl veiksmų, kurių ėmėsi Prancūzijos Aplinkos, energetikos ir jūrų ministerija, atsakinga už tarptautines derybas dėl klimato, kad galėtų tiekti rinkai ir naudoti biodicinį produktą „Phéro-Ball Pin“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (pranešta dokumentu Nr. C(2018) 2643)

8.5.2018   
            
            
               LT
            
            
               Europos Sąjungos oficialusis leidinys
            
            
               L 117/21
            
         KOMISIJOS ĮGYVENDINIMO SPRENDIMAS (ES) 2018/696
   2018 m. gegužės 4 d.
   dėl veiksmų, kurių ėmėsi Prancūzijos Aplinkos, energetikos ir jūrų ministerija, atsakinga už tarptautines derybas dėl klimato, kad galėtų tiekti rinkai ir naudoti biodicinį produktą „Phéro-Ball Pin“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo
   
      
         (pranešta dokumentu Nr. C(2018) 2643)
      
   
   (Tekstas autentiškas tik prancūzų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
   kadangi:
   
               (1)
            
            
               2017 m. balandžio 28 d. Prancūzijos Aplinkos, energetikos ir jūrų ministerija, atsakinga už tarptautines derybas dėl klimato (toliau – kompetentinga institucija), pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą, kuriuo iki 2017 m. spalio 24 d. leidžiama tiekti rinkai ir Prancūzijos teritorijoje naudoti biodicinį produktą „Phéro-Ball Pin“, skirtą Thaumetopoea pityocampa kontrolei (toliau – veiksmai). Pagal to reglamento 55 straipsnio 1 dalies antrą pastraipą kompetentinga institucija nedelsdama informavo Komisiją ir kitų valstybių narių kompetentingas institucijas apie veiksmus ir juos pagrindė;
            
         
               (2)
            
            
               remiantis kompetentingos institucijos pateikta informacija, būtina imtis veiksmų visuomenės ir gyvūnų sveikatai apsaugoti, nes dėl Thaumetopoea pityocampa gali kilti rimtų sveikatos problemų žmonėms ir gyvūnams. Nukritę Thaumetopoea pityocampa dilgūs plaukeliai sukelia tam tikro tipo dermatitą – erucizmą, kurio simptomai gali apimti odos, akių, kvėpavimo takų ir alergines reakcijas. Kartais alerginės reakcijos gali būti sunkios ir netgi sukelti anafilaksinį šoką. Remiantis kompetentingos institucijos informacija, 67 % Prancūzijos savivaldybių yra paveiktos reguliaraus Thaumetopoea pityocampa plitimo. Ši institucija taip pat teigia, kad kiekvienais metais nuo Thaumetopoea pityocampa sukeliamo erucizmo kenčia keli šimtai žmonių;
            
         
               (3)
            
            
               „Phéro-Ball Pin“ sudėtyje yra feromono (Z)-13-heksadecen-11-in-1-il-acetato (CAS Nr. 78617-58-0), kuris yra veiklioji medžiaga, skirta naudoti kaip atraktantas 19-o tipo biocidiniuose produktuose, kaip apibrėžta Reglamento (ES) Nr. 528/2012 V priede. Kadangi (Z)-13-heksadecen-11-in-1-il-acetatas yra nauja veiklioji medžiaga, ji turi būti patvirtinta prieš suteikiant biocidiniams produktams autorizacijos leidimus nacionaliniu arba Sąjungos lygmeniu. Paraiška dėl šios veikliosios medžiagos patvirtinimo buvo pateikta pagal Reglamento (ES) Nr. 528/2012 7 straipsnį ir šiuo metu yra vertinama;
            
         
               (4)
            
            
               2017 m. gruodžio 26 d. Komisija gavo Prancūzijos valdžios institucijų motyvuotą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šiuos veiksmus. Pateiktas motyvuotas prašymas pagrįstas susirūpinimu, kad atsižvelgiant į poveikį žmonių ir gyvūnų sveikatai ir kartais rimtas pasekmes, taip pat apskaičiuotą susijusios populiacijos dydį, Thaumetopoea pityocampa gali kelti pavojų žmonių ir gyvūnų sveikatai. Prancūzijos valdžios institucijos teigia, kad Prancūzijoje esamos alternatyvios Thaumetopoea pityocampa kontrolės priemonės (mechaninės kontrolės priemonės (rankiniu būdu naikinami lizdai, naudojami mechaniniai spąstai), cheminės kontrolės priemonės ar taikomos biologinės kontrolės priemonės, t. y. įrengiama labai daug inkilų zylėms perėti) yra nepakankamai veiksmingos, kad būtų galima spręsti su labai didelėmis Thaumetopoea pityocampa populiacijomis Prancūzijoje susijusias problemas. Be to, nė viena iš tų alternatyvių priemonių nėra tinkama tvarkyti zonoms, pvz., miesto parkams arba miškams ir miškingoms vietovėms, kurias valdo regioninės ir vietos valdžios institucijos. Todėl Prancūzijos valdžios institucijos mano, kad biocidinis produktas „Phéro-Ball Pin“ vis dar reikalingas Thaumetopoea pityocampa kontroliuoti ir yra pavojus, kad Thaumetopoea pityocampa kelia pavojų žmonių ir gyvūnų sveikatai;
            
         
               (5)
            
            
               kadangi dėl nepakankamų Thaumetopoea pityocampa kontrolės priemonių gali kilti pavojus žmonių ir gyvūnų sveikatai ir šio pavojaus negalima išvengti kitomis priemonėmis nei biocidinė kontrolė, tikslinga leisti Prancūzijos valdžios institucijoms pratęsti veiksmus ne ilgiau kaip 550 dienų nuo dienos, einančios po to, kai baigiasi pirmasis 180 dienų laikotarpis, leidžiamas pagal 2017 m. balandžio 28 d. Prancūzijos priimtą sprendimą, ir tam tikromis sąlygomis;
            
         
               (6)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Prancūzija gali ne vėliau kaip iki 2019 m. balandžio 28 d. leisti tiekti rinkai ir naudoti biocidinį produktą „Phéro-Ball Pin“, skirtą kontroliuoti Thaumetopoea pityocampa, su sąlyga, kad ji užtikrina, kad produktą naudotų tik sertifikuoti ūkio subjektai prižiūrint kompetentingai institucijai.
   2 straipsnis
   Šis sprendimas skirtas Prancūzijos Respublikai.
   
      Priimta Briuselyje 2018 m. gegužės 4 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.